หวั่นหุ้นจีนร่วงยาวส่งออกฟุบ
กสิกรฯชี้อาจหดตัวมากกว่าคาดหวังทางการจีนประคองจีดีพี
11 ก.ค. 2558

กสิกรฯชี้อาจหดตัวมากกว่าคาดหวังทางการจีนประคองจีดีพี
กสิกรฯ ประเมิน ส่งออกไทยร่วงถ้าฟองสบู่หุ้นจีนลาม ฉุดเศรษฐกิจจีนโตต่ำกว่าคาด
ศูนย์วิจัยกสิกรไทย ประเมินผลกระทบความผันผวนของตลาดหุ้นต่อภาคเศรษฐกิจจริงขณะนี้อาจยังมีไม่มาก แต่หากตลาดหุ้นจีนยังคงปรับตัวลดลงต่อเนื่อง อาจส่งผลต่อเศรษฐกิจจีนจนขยายตัวไม่ได้ตามเป้าที่ตั้งไว้ 7%
ทั้งนี้ ศูนย์วิจัยกสิกรไทย ประเมินว่า ผลิตภัณฑ์มวลรวมในประเทศ (จีดีพี) ของจีนที่เปลี่ยนแปลง 1% จะส่งผลต่ออัตราการขยายตัวของการส่งออกของไทยไปจีนให้เปลี่ยนแปลงราว 1.8% จึงมีความเป็นไปได้ว่าความผันผวนในตลาดหุ้นจีนจะส่งผลกระทบให้การฟื้นตัวของการส่งออกไปจีนล่าช้าออกไป
ที่ผ่านมา ศูนย์วิจัยกสิกรไทย คาดว่าเศรษฐกิจจีนจะขยายตัว 6.9% ขณะที่คาดว่ามูลค่าการส่งออกของไทยไปจีนในครึ่งหลังของปีจะเติบโตเร่งขึ้นจากที่หดตัว 8.2% ในช่วง 5 เดือนแรก ทำให้ทั้งปี 2558 มูลค่าการส่งออกของไทยไปจีนหดตัว 1% เทียบกับที่หดตัว 7.9% ในปี 2557 ที่ผ่านมา 
สำหรับความผันผวนที่เกิดขึ้นในตลาดหุ้นจีน ตั้งแต่กลางเดือน มิ.ย.ที่ผ่านมา โดยนักลงทุนต่างเทขายหุ้นในตลาดหลักทรัพย์เซี่ยงไฮ้อย่างหนัก จนดัชนีตลาดหลักทรัพย์เซี่ยงไฮ้ลดลงราว 30% จากระดับสูงสุดในวันที่ 12 มิ.ย. และหากตลาดหุ้นยังคงปรับตัวลดลงต่อเนื่อง อาจส่งผลต่อภาคเศรษฐกิจจริงผ่านความเชื่อมั่นของภาคเอกชน และความมั่งคั่งของภาคครัวเรือน (Wealth effect) ที่ปรับลดลงทั้งจากเงินออมและมูลค่าราคาทรัพย์สิน ซึ่งจะกระทบต่อการบริโภคภาคเอกชนของจีนในระยะถัดไป โดยเงินออมของครัวเรือนจีนที่เป็นสินทรัพย์ทางการเงินอยู่ในรูปตราสารหุ้น 15%
ศูนย์วิจัยกสิกรไทย ยังชี้ว่า หากความผันผวนในตลาดหุ้นลากยาวออกไป ยังอาจส่งผลต่อแผนการลงทุนของภาคธุรกิจ โดยเฉพาะธุรกิจที่ต้องการระดมทุนจากตลาดหลักทรัพย์ รวมถึงธุรกิจที่เกี่ยวข้อง จนกระทบต่อโมเมนตัมการขยายตัวของเศรษฐกิจจีน จนไม่สามารถเติบโตได้ตามเป้าหมายที่ทางการตั้งไว้ที่ 7% จากนี้ไปจึงต้องจับตาการรายงานตัวเลขเศรษฐกิจจีน หากเศรษฐกิจจีนยังคงส่งสัญญาณชะลอตัวต่อเนื่อง ก็จะยิ่งตอกย้ำถึงความเปราะบางของเศรษฐกิจจีน และสร้างความกังวลต่อตลาดโลก รวมถึงการฟื้นตัวของการส่งออกสินค้าของไทยในระยะข้างหน้ามากขึ้น
อย่างไรก็ดี ศูนย์วิจัยกสิกรไทย มองว่าทางการจีนมีศักยภาพในการบริหารเศรษฐกิจในระยะข้างหน้าให้ทยอยชะลอตัวในทางที่จะไม่ก่อให้เกิดผลกระทบเชิงเศรษฐกิจและสังคม ผ่านเครื่องมือเชิงนโยบายและทรัพยากรทางการเงินที่ยังมีอย่างเพียงพอ โดยในช่วงที่เหลือของปี 2558 ธนาคารกลางจีนยังมีพื้นที่ให้ใช้มาตรการผ่อนคลายทางการเงินเพิ่มเติมได้อีก เพื่อประคับประคองให้เศรษฐกิจเติบโตใกล้เคียงเป้าหมายของรัฐบาลที่ 7%
ทั้งนี้ ตั้งแต่เดือน พ.ย. 2557 ธนาคารกลางจีนได้ปรับลดอัตราดอกเบี้ยนโยบายไปแล้ว 4 ครั้ง ทำให้ปัจจุบันดอกเบี้ยกู้ยืมระยะ 1 ปี อยู่ที่ 4.85% และดอกเบี้ยเงินฝากระยะ 1 ปี อยู่ที่ 2% รวมทั้งธนาคารกลางจีนได้ประกาศลดเกณฑ์การกันสำรองของธนาคารที่ปล่อยกู้แก่ภาคการเกษตรและเอสเอ็มอีลงอีก 0.5%